የባህል ዘርፉን ለሀገር ሰላም እና ልማት ማዋል እንደሚገባ ተገለጸ
የባህል ዘርፉን በመጠቀም ለሀገር ሰላም እና ልማት ሊሰራ እንደሚገባ የባህልና ቱሪዝም ሚኒስቴር አሳሰበ፡፡ሶስተኛው ዓመታዊ የጥናትና ምርምር ጉባዔ "ባህላዊ እሴቶቻችን ለሃገራዊ አንድነታችን እና ለዘላቂ ቱሪዝም ልማት" በሚል መሪ ቃል በመቐለ ተካሂዷል።በጉባኤው ላይ የተገኙት የኢፌዴሪ ባህልና ቱሪዝም ሚኒስትር ዶክተር ሂሩት ካሳው በሶስቱ ዘርፎች ላይ ለተሳታፊዎቹ ገለፃ ያደረጉ ሲሆን፤ በገለጻቸውም ባህልን ማወቅ የህይወት እሳቤ መነሻ ነው፣ ግለሰብም ሆነ ማህበረሰብ ያለ ባህል ህልውናቸው ይወድቃል ብለዋል።ከውጭ የሚገቡ የጎብኚዎች ቁጥር እየጨመረ መምጣቱን የገለፁት ሚኒስትሯ፤ ዓመታዊ የጎብኚ ቁጥር በምን ያህል መጠን እንደጨመረ ግን ያሉት ነገር የለም።ዶክተር ሂሩት አክለውም ኢትዮጵያ ያላትን ሃብት ያክል አለመጠቀሟን እና በቀጣይ በስፋት እና በትጋት ሊሰራ እንደሚገባ አሳስበዋል።የመቐለ ዩኒቨርሲቲ ፕሬዝዳንት ፕሮፌሰር ክንደያ ገብረሕይወት በበኩላቸው፤ ኢትዮጵያ በርካታ ቅርሶች ቢኖራትም ከዘርፉ የሚገባትን ያህል አልተጠቀመችም ብለዋል።በጉባኤው ባህል፣ ቱሪዝም እና ስፖርትን በተመለከተ ጥናቶች ቀርበው ውይይት ተደርጎባቸዋል።  